Babasterftes in Pretoria-hospitaal neem skerp toe | Maroela Media
Babasterftes in Pretoria-hospitaal neem skerp toe
Sterftes van pasgebore babas in die George Mukhari-hospitaal in Ga-Rankuwa, Pretoria, het die afgelope vyf jaar met amper 100 sterftes toegeneem.
In antwoord op 'n vraag in die provinsiale wetgewer het Bandile Masuku, LUR vir gesondheid in Gauteng, gesê 302 pasgebore babas is in 2018 in dié hospitaal dood, teenoor die 232 sterftes in 2013. Sterftes het toegeneem, al het die getal babas wat in dié tydperk in die neonatale hoësorgeenheid opgeneem is met die helfte verminder. Meer as 2 200 babas is in 2013 hier opgeneem, teenoor die 1 604 in 2018. Dié is die enigste hospitaal, volgens Masuku, waar pasgebore babas uit Limpopo en Noordwes operasies kan ondergaan.
"Die skerp toename in die persentasie babasterftes in die neonatale hoërsorgeenheid is óók skokkend," het Jack Bloom, DA-woordvoerder vir gesondheid in Gauteng, gesê. Dié syfer het amper verdubbel van 10% in 2013 tot 19% in 2018. Vervroegde geboorte was die hoofoorsaak van dié sterftes.
Volgens Masuku het die aantal vroeggebore babas aansienlik toegeneem, van 27% van die totale getal babas wat in 2013 opgeneem is, tot 44% van die totale getal babas wat in 2018 opgeneem is.
"Vroeggebore babas is meer geneig om komplikasies te ervaar. Hulle bly langer in die saal en die bestuur van hierdie babas is meer ingewikkeld," sê Bloom. Hy is ook bekommerd dat amper drie keer soveel babas (140) verlede jaar aan klebsiella – 'n soort bakteriële infeksie – dood is, as die 48 sterftes weens klebsiella in 2013. Dié infeksie kan volgens Bloom meermale toegeskryf word aan die gebrekkige voorkoming van infeksies.
Masuku sê hierdie sterftes weerspieël die toestande van die gesondheidstelsel en dat al die nodige maatreëls getref is om infeksies te voorkom. Maar Bloom is nie tevrede met dié verduideliking nie. "Die oorsaak van die skerp toename in babasterftes moes onmiddellik aandag geniet het, veral wat betref die voorkoms van klebsiella."
Hy sê hospitaalpersoneel het hul kommer teenoor hom uitgespreek dat ontsmetting by die hospitaal beter bestuur moet word.
Ma gewond toe aanvaller deur huisvenster losbrand
Man erg beseer ná hy van muur val
Luister: Die era van die kind
Hoe anders verwag as die standaard van mediese sorg in SA die afgelope 25 jar met rasse skrede agteruit gegaan het. SA is nou n derdewereld land waar jou lewe in enige staatshospitaal n risiko is.
Ja nee sies, kyk net hoe lyk ons staatshospitale, dis vuiler as lykshuise!!! Dit is walglike toestande selfs in Hoësorg eenhede wat veronderstel is op pynlik skoon en netjies te wees!!
Hoe verklaar jy dat babas dood gaan van infeksies, maw daar is GEEN hygiene nie!!
3de Wêreld hierdie land van ons
Sommige, nee jammer Meeste van die wat in die hospitale werk is daar vir die geld en nie om diens te lewer nie.
Dis n feit, ek sien dit elke maand by die staatshospitaal waar ek gaan. Die hysers werk nooit, die toilette is septies verby, bloed op die vloere en vele meer.
Staats hospitale is soos die res van die land in sy pekie in
Die stank lê op die vloere? ??? ? Die stank? Kry mens nog woordeboeke? Stank lê op die vloere?
Kyk hulle maak graag asof die pasiënte en besoekers nie bestaan nie. Maar wat verwag jy ook. Solank dit meerderheidsaanstellings is, hoef hulle net daar te wees om salarisse te ontvang. Die werk is bysaak.